钦定古今图书集成/明伦汇编/皇极典/第216卷 > 后晋
## 钦定古今图书集成/明伦汇编/皇极典/第216卷 > 后晋

### 高祖以唐景福元年二月二十八日生号天和节

按《册府元龟》，晋高祖以唐景福元年二月二十八日
生于太原汾阳里，时有白气充庭。天福元年十二月，
宰臣冯道等奏曰：“臣闻惟睿作圣，千年乃契于贞期；
大德曰生，万国咸思于令节。将诠懿号，仰庆休辰，倾
心未出于常名，近意有尘于嘉会。伏惟皇帝陛下应
天顺人，握图御㝢，拯寰瀛于否极，俾动植以泰来。允
符鸣社之祥，方显绕枢之瑞。而况斗柄正卯，律吹仲
春，当帝王出震之方，是天地同和之月。斯辰诞圣，众
灵咸归，顾前代而罕同，在旧章而宜举。垂诸不朽，简
编既溢于徽猷；必也正名，称谓须符于景贶。伏愿以
来年二月二十八日为《天和节》，庶夫觞称万寿，稍申
将顺之心；节配四时，永洽好生之德。”从之。七年二月
壬子，天和节，帝御武德殿，宰臣率文武百官上寿如
仪，退就佛寺行香宴乐而罢。其年，诏天下郡县，不得
以天和节禁屠宰，辄滞刑狱。

### 少帝以天祐十一年六月二十七日生号启圣节

按《册府元龟》，少帝以天祐十一年六月二十七日生
于太原汾阳里。天福七年六月即位。八年六月，宰臣
冯道以诞辰率文武百官上表曰：“臣等闻大电绕枢，
哲后继牺农之运；五星聚井，真人启文景之基。昌图
允洽于千年，嘉号宜光于载诞，不有称述，曷显休明。
伏惟皇帝陛下，玉律调元，金华启旦。上帝锡九龄之
梦，遒人闻《下武》之诗，德协无为，民知有庆。当大雨时
行之日，乃常星不见之辰，将欢㝢县之心，窃效华封
之祝。臣等不胜大愿，望以六月二十七日为启圣节，
著于甲令，告彼万方，使地角天涯，望南山而祝寿；九
州四海，仰北极以倾心。诚乖致主之功，辄敢称君之
美。”从之。